text: Forskere i Vejle: Vi tester vidundermiddel mod kræft
  22 oktober 2015 kl. 15.27
  Forskere på Vejle Sygehus mener at have fundet, hvad der kan være et nyt vidundermiddel mod knoglemarvskræft. 
  På Vejle Sygehus tester forskere et middel til behandling af knoglemarvskræft - og det kan vise sig at være et vidundermiddel, mener forsker og overlæge Torben Plesner. Der er tale om antistoffet Daratumumab, som biotekfirmaet Genmab står bag. Midlet bliver sprøjtet ind i blodbanen hos den kræftramte - og har vist sig at have helt specielle egenskaber.
  - Vi har faktisk arbejdet med midlet siden 2007, men nu har vi fået det til at slå kræftcellen ihjel og arbejde sammen med immunforsvaret. Jeg vil betegne det som et gennembrud, siger overlæge Torben Plesner.
  Midlet helbreder ikke knoglemarvskræft, men slår sygdommen ned, så den holder sig i ro.
  - Der er heller ingen bivirkninger ved behandlingen, så det hele ser meget lovende ud, forklarer Torben Plesner.
  Indtil videre har cirka en tredjedel af patienterne, der får behandlingen vist store fremskridt efter behandling med Daratumumab.
  
  